## La Unitat de Cures Crítiques d’Anestèsia de La Fe aconseguix la certificació de qualitat ISO 9001:2015

*** La Unitat de Cures Crítiques de La Fe atén anualment vora 2.500 pacients
* Està formada per més de 250 professionals que treballen coordinadament amb la resta dels servicis quirúrgics de l’hospital**

La Unitat de Cures Crítiques d’Anestèsia (Reanimació) de l’Hospital Universitari i Politècnic La Fe ha obtingut l’acreditació ISO 9001:2015, distinció que certifica que complix amb els màxims estàndards de qualitat d’acord amb esta norma.

Esta unitat centra la seua activitat en l’assistència de pacients crítics postquirúrgics i politraumàtics greus. Així mateix, para atenció a pacients que reben trasplantaments d’òrgans.

L’auditoria que atorga l’acreditació ha analitzat els processos d’ingrés i avaluació inicial de pacients, l’estabilització, el seguiment, les interconsultes, els trasllats i l’alta. A més, ha fet el seguiment del procés d’humanització de l’atenció i les cures a pacients prestades des d’esta unitat amb els paràmetres de la norma del sistema de gestió de qualitat ISO 9001-2015.

La Unitat de Cures Crítiques d’Anestèsia (Reanimació) atén anualment vora 2.500 pacients. Disposa d’una zona d’ingrés amb 36 llits, dotats amb l’última tecnologia per a la gestió de les cures crítiques, una sala de tècniques, una zona d’acolliment i informació, laboratori i magatzems.

Així mateix, compta amb una sala per a familiars amb possibilitat de descans nocturn i una habitació de dol, d’acord amb el Pla d’humanització de La Fe i d’acord amb l’aposta de la Conselleria de Sanitat per la humanització assistencial.

La unitat es compon de més de 250 professionals. En concret, una cap de servici, tres caps de secció, 30 facultatius i facultatives -tots ells especialistes en anestesiologia i reanimació-, una supervisora i una adjunta d’infermeria, 104 infermeres i infermers, 59 tècnics auxiliars d’infermeria, dos auxiliars administratives i set zeladors.

En esta unitat participen tots els servicis quirúrgics de l’hospital d’una banda i també integra la col·laboració amb els servicis mèdics de rehabilitació, nutrició, logopèdia, treball social i psicologia clínica, entre altres, amb els quals establix un treball en equip i multidisciplinari per a la presa de decisions clíniques, realització de sessions docents i treballs de recerca.

“Des de fa més de 50 anys, la nostra política de qualitat està basada a proporcionar la millor atenció clínica assistencial als pacients del departament de salut La Fe i també als d’altres departaments per als quals som centre de referència. En paral·lel desenrotllem un important vessant docent i també investigador”, ha explicat Azucena Pajares, que coordina esta unitat juntament amb Ignacio Moreno. La unitat està adscrita a l’Àrea Clínica d’Anestèsia, Reanimació i Bloc Quirúrgic, que dirigix Pilar Argente.

“L’obtenció d’esta certificació s’alinea amb un dels principals eixos del nostre pla de qualitat, que busca assegurar els més alts nivells d’excel·lència i de seguretat clínica, complint amb els requisits i les normatives vigents i amb el compromís de la millora contínua”, ha assegurat el gerent de l’Hospital La Fe, José Luis Poveda.

Fecha: 17/08/2024